Pucuk Gumbili
Rabu, 4 Maret 2015 00:24
WAYAH kadada gawian lain lagi, Palui tapaksa jadi supir. Kabisaan manyupir ini sudah digawinya lima anam tahunnang lalu dan sudah baisian rebuwis. Rebuwis itu dimintanya wayah inya jadi karnit, imbah ampat lima tahun jadi tukang basuh mutur.
Rebuwis itu hanya sawat dipakainya kurang labih satahun, lalu inya ampih manyupir gara-gara marampak garubak sapi, sapinya patah batis lalu disuruh mangganti saharaga sapi saikungan.
“Gawian manyupir ini nyaman-nyaman sakit, makanya aku parak jara banar. Karna bila kada hati-hati bisa marampak urang atawa bisa jua disingggul atawa dirampak urang. Marampak atawa dirampak sama haja ganal ruginya. Rugi mangganti, rugi baparkara dan rugi wan nang ampun mutur,” ujar Palui mangisahakan pangalamannya wan Garbus nang jadi karnitnya.
“Ooo ... karna pangalaman itulah maka ikam kada tapi baliur lagi jadi supir,” ujar Garbus.
“Makanya tadi kusambat bahwa gawian manyupir ini sakit-sakit nyaman. Ulih karna itu pulalah maka aku mamilih jadi supir padesaan haja supaya jangan talalu barat risikunya, walaupun hasilnya pas-pasaan haja,” ujar Palui.
Wayah tulak matan Gambut tadi, cuma saikung panumpangnya, bibinian pina lamak mungkal, bagincu habang, bagalung tinggi dan babaju kabaya putungan kutabaru nang kalihatan sadikit sasala gugunungannya.
Palui pina makin rancak manyirit kahiga pura-pura maitihi kaca pion, lalu lihum saurangan.
bjn_Latn ind_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn